Zuma sê hy kan OB se bevindinge hersienPresident Jacob Zuma. Foto: GCIS Zuma het gereageer op Madonsela se brief wat sy verlede maand aan hom gestuur het en waarin sy hom gevra het wanneer hy op die bevindings in haar verslag oor Nkandla gaan reageer. Zuma sê in sy antwoord dat hy “verskil met respek” van Madonsela se siening dat haar verslae en aanbevelings slegs deur ŉ hof en nie deur die kabinet of ministers hersien kan word nie. “Die rol van die Openbare Beskermer is soortgelyk aan dié van ‘n ombudsman en verskil baie van dié van ŉ regter,” het Zuma in die brief aangevoer. “Verslae van die Openbare Beskermer is nie ŉ hofbeslissing wat nagekom moet word en waarvan nie-nakoming minagting beteken nie maar eerder ŉ nuttige hulpmiddel wat demokrasie in ŉ samewerkende manier bystaan.” Zuma het gesê die Openbare Beskermer het haar bevindinge gemaak sonder die “opponerende verhoor” wat inherent aan ŉ hofproses is en dat hy nie net die verslag kan aanvaar sonder om dit deeglik te oorweeg nie. Zuma se kantoor het intussen Donderdag die spesiale ondersoekeenheid (SOE) se finale verslag oor Nkandla by die parlement ingedien.